Australia Act (1986)

Australia Act 1986 tarkoittaa kahta Yhdistyneen kuningaskunnan ja Australian säätämää lähes samansisältöistä lakia, jotka tulivat voimaan 3. maaliskuuta 1986 kuningatar Elisabet II:n allekirjoitettua Australian pääkaupungissa Canberrassa virallisen julistuksen lakien voimaantulosta 2. maaliskuuta 1986.
Lait hyväksyttiin Australian ja Yhdistyneen kuningaskunnan parlamenteissa Australian liittovaltion ja osavaltioiden yksimielisestä pyynnöstä. Nidden keskeisenä tarkoituksena oli poistaa vanhentuneet valtiolliset, hallinnolliset ja oikeudelliset siteet Australian ja Yhdistyneen kuningaskunnan välillä vahvistaen Australian asemaa itsenäisenä ja suvereenina liittovaltiona.
Lainsäädännön tausta.
Australia Act 1986 merkitsi Australian perustuslaillisen itsenäistymisprosessin lopullista vaihetta. Vaikka Australia oli saanut itsenäisyyden liittovaltiotasolla Westminsterin säädöksen myötä vuonna 1942, osavaltiot olivat yhä osin sidottuja Britannian lainsäädäntöön. Esimerkiksi osavaltioiden säädökset vaativat usein kuningattaren hyväksynnän Britannian ulkoministerin kautta, ja kruunulla oli oikeus mitätöidä osavaltion lakeja kahden vuoden sisällä. Laki oli tulos pitkäaikaisista neuvotteluista liittovaltion, osavaltioiden ja Yhdistyneen kuningaskunnan välillä, erityisesti vuosina 1982 ja 1984.
Lain keskeiset vaikutukset.
Lainsäädäntövallan itsenäistyminen.
Australia Act 1986 poisti Yhdistyneen kuningaskunnan parlamentin oikeuden säätää lakeja Australialle varmistaen, että mikään sen jälkeen säädetty brittiläinen laki ei ulotu Australian liittovaltioon, osavaltioihin tai territorioihin. Laki kumosi vanhoja rajoituksia, kuten vuoden 1865 Colonial Laws Validity Act -lain, joka oli rajoittanut osavaltioiden lainsäädäntövaltaa. Osavaltioiden parlamenteille annettiin täydet lainsäädäntövaltuudet, mukaan lukien oikeus säätää lakeja, joilla on ekstraterritoriaalinen vaikutus.
Oikeusjärjestelmän uudistus.
Laki lopetti mahdollisuuden valittaa Australian tuomioistuimista Yhdistyneen kuningaskunnan Privy Counciliin, ja muutoksenhaku päättyy nyt Australian korkeimpaan oikeuteen. Tämä vahvisti Australian oikeusjärjestelmän itsenäisyyttä.
Kuningattaren ja kuvernöörien rooli.
Hallitsijan asema Australian monarkkina ei muuttunut, mutta hänen rooliaan osavaltioissa tarkennettiin. Pääsääntöisesti kuvernööri hoitaa hallitsijan tehtäviä osavaltioissa, paitsi jos hallitsija on fyysisesti läsnä ja sopii asiasta osavaltion pääministerin kanssa. Kuvernöörien nimitys ja erottaminen tapahtuu suoraan osavaltioiden pääministerien neuvosta ilman Yhdistyneen kuningaskunnan välikäsiä.
Perustuslakien päivitys.
Laki muutti suoraan Länsi-Australian ja Queenslandin osavaltioiden perustuslakeja poistamalla viittaukset Yhdistyneen kuningaskunnan ministereihin ja vanhentuneisiin brittiläisiin menettelytapoihin. Lisäksi se määritteli osavaltioiden parlamenttien toimintatapoja, erityisesti perustuslakiin, valtuuksiin ja menettelyihin liittyvien lakien säätämisessä.
Voimaantulo.
Kuningatar Elisabet II allekirjoitti julistuksen lain voimaantulosta Canberrassa 2. maaliskuuta 1986, ja tilaisuudessa olivat läsnä pääministeri Bob Hawke, tämän puoliso Hazel Hawke sekä toimeenpanevan neuvoston sihteeri David Reid. Laki tuli voimaan seuraavana päivänä, 3. maaliskuuta 1986. Kuningatar oli aiemmin helmikuussa 1986 allekirjoittanut Yhdistyneen kuningaskunnan version laista, ja alkuperäiset asiakirjat luovutettiin pääministerille.
Merkitys.
Australia Act 1986 katkaisi lopullisesti muodolliset lainsäädännölliset siteet Yhdistyneeseen kuningaskuntaan vahvistaen Australian aseman itsenäisenä valtiona, joka hallitsee itseään liittovaltion ja osavaltioiden tasolla. Laki poisti vanhentuneet menettelytavat ja korvasi ne järjestelyillä, jotka vastasivat Australian asemaa suvereenina valtiona. Pääministeri Bob Hawke johti tätä uudistusta osana Australian lainsäädännön modernisointia.